钦定古今图书集成/历象汇编/岁功典/第034卷 > 春傩赋 孙𬱟
## 钦定古今图书集成/历象汇编/岁功典/第034卷 > 春傩赋 孙𬱟

“是月也，见斗于辰。日交长至，有司方成，大礼，展时事。
达九门以磔禳，协四灵而涤器。匪岁之卒，乃春之季。
令阴气以下降，使阳和而上利。顺三时而不忒，协万
福而必萃。命方相氏，出傩百神。丹首缠裳，辫发文身。
摐金鼓以腾跃，执戈矛以逡巡。驱赤疫于四裔，保皇
家于万人。斯乃卒岁之傩也，岂比夫抑而毕春。”于是
休征允备，有典有则，洗涤氛疠，祚我邦国。其弓乃桃，
其矢乃棘，野仲无以施其计，游光曷足逞其特。然而
礼法肃设，干旌骈罗，祠青帝以邀福，抑金方以与傩。
将以窒阴气，发阳和，已矣哉！斯欲陈傩之仪，述傩之
饰。盛可以仰，功可以抑。腾金耀于四目，被熊皮于五
色。乍炜炜以煌煌，或昈昈而赩赩，既秉戈而扬盾，率
百隶而是职。及乎出未央，经上林。芳菲发越，瑕秽漂
沉。时令既毕，嘉贶是寻。黄龙白凤，大辂南金。聚高冠
之岌岌，会长剑之森森。我皇尧舜，比德夔龙是扶。春
傩高门，载驰载驱。玉以制容，金以饰途。流声教以布
濩，乃洋溢于天衢。既而阴阳交和，庶物时育；氛氲将
扫，祥光可掬。绥我眉寿，介余景福。客有《书剑》三朝，苦
心简牍。荏苒青衿，蹉跎白屋。傥不弃于刍荛，将刷羽
于乔木。

《时运四首　　　　　　　　　晋》·陶潜

时运游暮春也

迈迈时运。穆穆良朝。袭我春服。薄言东郊。山涤馀霭。
宇暧微霄。有风自南。翼彼新苗。

“洋洋平津，乃漱乃濯。邈邈遐景，载欣载瞩。称心而言，
人亦易足。”挥兹一觞，陶然自乐。

延目中流，悠悠青沂。童冠齐业，闲咏以归。我爱其静，
寤寐交挥。但恨殊世，邈不可追斯晨斯夕，言息其庐。花药分列，林竹翳如。清琴横床，
浊酒半壶。黄唐莫逮，慨独在予。